KYLE GRAY

EMELD A REZGÉSED

A SPIRITUÁLIS ÉBREDÉS MAGAS REZGÉSŰ ESZKÖZTÁRA

ÉDESVÍZ KIADÓ
BUDAPEST

A fordítás az alábbi kiadás alapján készült:

Kyle Gray / Raise Your Vibration

Hay House Inc., USA, 2022

A Hay House-rádió a www.hayhouseradio.com
internetes oldalon érhető el.

Fordító

Erdő Orsolya

Szerkesztő

Tóth Gábor

Olvasószerkesztő

Szilasi Éva

Copyright © Kyle Gray, 2022

Hungarian translation © Erdő Orsolya, 2022

Hungarian edition © Édesvíz Kft., 2022

Cover design © Édesvíz Kft., 2022

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és műszaki vezető: Dudich Ákos

Tipográfia: Alinea Kft.

Borítóterv: Goart Design Bt.

Elektronikus formátum
Békyné Kiss Adrien

EPUB ISBN 978-963-507-351-1

MOBI ISBN 978-963-507-352-8

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOMJEGYZÉK

Bevezetés

Minden energiából áll

Az Univerzum támogat téged

Magas rezgés a testedben

Magas rezgés a finomtestedben

Lépjünk magasabb szintre

Ébredés (Kundalini): 1–7. rezgés

Föld (Alap): 8–14. rezgés

Áramlás (Szakrális): 15–21. rezgés

Izzás (Napfonat): 22–28. rezgés

Adni és kapni (Szív): 29–35. rezgés

Kifejezés (Torok): 36–42. rezgés

Látás (Homlok): 43–49. rezgés

Tudás (Korona): 50–56. rezgés

Mag (Földcsillag): 57–61. rezgés

Beépítés (Gaia-kapu): 62–66. rezgés

Aktiválás (Lélekcsillag): 67–71. rezgés

Manifesztálás (Csillagkapu): 72–76. rezgés

A mágneses aura aktiválása

Fénynyilatkozat

A Mer-ka-ba aktiválása

A szerzőről

BEVEZETÉS

Emlékszem, milyen meglepetés ért a könyv első kiadásakor tartott sajtóértekezleten. Kiderült, hogy nem könnyű a könyv forgalmazása. Nem arról volt szó, hogy a kiadóm nem hitt benne. Sokkal inkább az okozta a problémát, hogy a magazinok, az újságok és a média más területei a szokásostól „eltérőnek” találták, s nem tudták eldönteni, vajon támogathatják, reklámozhatják-e. A legtöbben gondolkodási időt kértek, hogy később esetleg „visszatérhessenek” a témára.

Alig néhány hét múlva a könyv nyomdába került és megjelent.

Édesanyámnak is mondtam, hogy úgy tűnik, nincs nagy érdeklődés a könyv iránt. Arra gondoltam: A jövőben másképp kell csinálnom a dolgokat. Ennek ellenére nagyon hittem ebben a könyvben, és az általa közvetített üzenetben.

„Ez életem munkája” – mondtam magamnak.

Miután szakítottam némi időt arra, hogy meditáljak a könyv energiája fölött, rájöttem, hogy egy magasabb megközelítésre van szükség. A saját rezgésszintemet kell megemelnem, s nem szabad elvesznem a részletekben. Át kell engednem magamat a folyamat áramlatának.

Akkor és ott elmerültem az imádságban. Kértem az Univerzumot, hogy vegye át az irányítást.

Konkrétan azt a világos szándékot fogalmaztam meg, hogy az egész projektet átadom a magasabb erőmnek. Elképzeltem, hogy a könyv a segítségére van azoknak, akik olvassák. Tudtam, hogy ez nem a lenyűgözésről, hanem az áldásról szól. Bíztam benne, hogy a könyv megáldja azokat, akik nyitottak az üzenetére.

Ezt követően minden alkalommal, amikor a marketingen dolgoztunk, azt mondtam: „Az Univerzum majd gondoskodik az apró részletekről.” És tényleg hittem is benne.

Megtiszteltetés számomra, hogy elmondhatom: a dolog működött. Az Emeld a rezgésed mostanra több mint 100 000 példányban kelt el világszerte, és sok nyelvre lefordították. A legsikeresebb könyvnek bizonyult, amit valaha írtam, és továbbra is sokakhoz elér.

2019 nyarán, amikor egy konferenciára New Yorkba utaztam, bementem egy divatüzletbe, hogy vegyek magamnak egy új zakót. Fizetés közben beszédbe elegyedtem az eladóval. Megkérdezte, mi hozott a városba, mire én elmondtam, hogy üzleti ügyben érkeztem. Erre ő azt kérdezte, hogy mivel foglalkozom.

– Író vagyok.

– És miről ír?

– Spirituális könyveket írok – angyalok, energia, intuíció, ilyen témákról.

Ekkor odalépett hozzánk a másik eladó, és azt kérdezte: – Ne haragudjon, mit mondott, hogy hívják?

– Kyle Grey.

Az eladónak leesett az álla, és elkerekedett szemmel meredt rám.

– Bocsásson meg, de nagyon megdöbbentett, hogy itt találkozom magával. Az Emeld a rezgésed című könyve egyszer megmentett, amikor életem legnehezebb és legsötétebb időszakát éltem át. Úgy éreztem, nem akarok ezen a bolygón lenni, de a könyve értelmet adott az életemnek.

Kilépett a pult mögül és megölelt. Csodálatos élmény volt.

Ott, abban a pillanatban, egy, az otthonomtól távoli városban egy idegen emlékeztetett a munkám fontosságára, ami nem a sajtóhírnévről vagy a piacképességről szól, hanem az életek megváltoztatásáról és a gyógyulásról.

Emlékszem, ahogy kiléptem a boltból és végigmentem a sohói Greene Streeten, a napszemüvegem bepárásodott az örömkönnyeimtől.

Köszönöm, Univerzum!

Az Emeld a rezgésed első kiadása óta a high-vibe, vagy magas rezgésű élet bizonyos fokig egyfajta divattá vált. Sok ember azt érzi, hogy tudatosabb, szívközpontúbb életet szeretne élni. Abból a sok mindenből, ami mostanában a világban történik, magától értetődően következik, hogy szükség van erre – nagyon fontos, hogy az emberek tudatosabban, pozitívabban éljék az életüket, hogy támogassák önmagukat, a körülöttük élőket, és végül, de nem utolsósorban a bolygónkat.

Kezdjük felismerni: azáltal, ahogyan kifejezzük magunkat, képesek vagyunk megváltoztatni egy beszélgetés, a tér, vagy akár egy kapcsolat rezgését is. Ez óriási dolog. Ez nem más, mint a felelősségünk felismerése! És már az a tény, hogy ebben a pillanatban itt vagy, ezzel a könyvvel a kezedben, azt jelenti: meghoztad azt a tudatos döntést, hogy olyasvalaki leszel, aki változást hoz a világba.

A rezgésszint emelése teljes mértékben erről szól – azt választod, hogy bárhová is mégy, te leszel ott a jó rezgés. Lényegében tudatosan eldöntöd, hogy az a jó leszel, akinek születtél.

Tehát mielőtt elmerülünk abban, hogy lehet ezt a jó rezgést megvalósítani, szeretném megköszönni neked, hogy itt vagy.

Köszönet tőlem.

Köszönet az emberiségtől.

A magas rezgésű élet jó élet. Ez nem azt jelenti, hogy minden rózsás lesz, de azt igen, hogy olyan eszközök és gyakorlatok állnak a rendelkezésedre, amelyeket bármikor alkalmazhatsz, amikor szükséged van rá.

Amit én megtanultam a rezgésszint emeléséről, az az, hogy ez nem arról szól, hogy elkerüljük az élet kihívásait, vagy a rezgésszint emelésével megússzuk az emberi lét nehézségeit, hanem arról, hogy amikor a dolgok rosszra vagy sötétre fordulnak, képesek vagyunk gyorsabban visszatérni a középpontunkhoz.

Azért imádkozom, hogy bármi történjék is az életedben, ez a könyv támogasson abban, hogy kihasználd a benned rejlő erőforrásokat, és visszatérj a legmagasabb rezgésszintre.

MINDEN ENERGIÁBÓL ÁLL

„Az energiát nem lehet elpusztítani; csak a megjelenése és alakja változtatható meg.”

ALBERT EINSTEIN

Egy dolog van, amiben a fizikusok és tudósok mind egyetértenek: az Univerzumban minden energiából áll. Beleértve téged is. Az energia ebben a pillanatban is átáramlik a tested minden egyes sejtjén és az általad belélegzett levegő atomjain.

És ez az energia él.

Ez azt jelenti, hogy mozog. Rezeg. Olyan intenzitással rezeg, hogy a mi emberi szemünk nem is látja. De érezzük. Továbbá segít abban, hogy „olvassuk” a környezetünket és az embereket.

Lehet, hogy nem is tudatosul benned, de folyamatosan reagálsz a körülötted lévő energiára. Te is tudod, milyen érzés belépni egy szobába, és érzékelni a „rossz rezgést”, nem? Vagy érezni a „jó rezgést”, amikor szembejön veled egy régen nem látott barátod, széles mosollyal az arcán.

Nemcsak fogadjuk az energiát, hanem továbbítjuk is azt. Mindnyájan voltunk már az a valaki, aki bal lábbal kelt fel, és akinek nem kellemes a társaságában lenni, és mindnyájan voltunk már az a valaki is, aki nagyon jól érzi magát, és akivel fantasztikus együtt lenni. Mindnyájan energiát továbbítunk a cselekvésünkön, a nem cselekvésünkön, a gondolatainkon és az érzéseinken keresztül.

Ez azonban nem minden. Gondolkodjunk el egy pillanatra! Mi mást teszünk még?

Átalakítjuk az energiát.

Ezt tesszük, amikor tudatosan úgy döntünk, hogy megemeljük a rezgésszintünket. Hogyan is működik ez?

A rezgés törvénye

„Semmi nem mozdulatlan; minden mozgásban van, minden rezeg.”

A KYBALION

Spirituális vonatkozásban a rezgés törvényét A Kybalion című 1908-ban megjelent könyv ismertette meg a világgal. Ez olyan hermetikus tanítások gyűjteménye, amelyeket az egyiptomi és görög filozófia mesterei osztottak meg egymással, és amelyek ma is segíthetnek megérteni az Univerzum spirituális működését. A könyv írója „három beavatott” volt, ami valószínűleg a kor népszerű, új gondolkodásmódú írójának, William Walker Atkinsonnak az álneve volt. A Kybalion azt mondja:

„Minden gondolatnak, érzelemnek vagy mentális állapotnak megvan a maga megfelelő rezgésszintje és rezgésmódja. És a személy vagy más személyek akaratának erőfeszítésével ezek a mentális állapotok újra előállíthatók, ahogyan egy zenei hang is újra létrehozható azáltal, hogy egy hangszert bizonyos ütemben rezgésre kényszerítünk – ahogyan a színek is újra létrehozhatóak ugyanígy. A rezgés elvének ismerete által a mentális jelenségekre alkalmazva az ember bármilyen mértékben polarizálhatja az elméjét, így tökéletes irányítást szerezhet mentális állapota és hangulatai felett.”

Tehát az Univerzumban minden mozgásban van, beleértve a gondolatainkat és érzéseinket is. A gondolat olyan, mint a vízbe dobott kavics által keltett fodrozódás – eltávolodik tőlünk, és változásokat idéz elő a körülöttünk lévő mezőben. És ahogyan a fodrozódás eltávolodik, majd visszatér egy hullám hátán, úgy a gondolataink is visszatérnek hozzánk. Ebből következik, hogy amikor megváltoztatjuk a gondolatainkat, egyúttal a világunkat is megváltoztatjuk.

Erről először Louise Hay révén hallottam. Ő az első spirituális írók között volt, akiket olvastam, és azonnal beleszerettem. Életeket megváltoztató munkásságával Louise segít felismerni azt, hogy választhatunk a szeretetteljes gondolatok és a félelem csapdája között. A választás lényegében a miénk, miközben tudjuk, hogy az egyik jobb lesz, mint a másik.

A csoda abban rejlik, hogy képesek vagyunk megváltoztatni a gondolkodásmódunkat – megváltoztatni az energiánkat, a rezgésünket, az Univerzum pedig ennek megfelelően fog reagálni.

Az Univerzum

Amikor az Univerzumról beszélek, a teremtés Forrásáról beszélek. Ez a Forrás azonban nem olyan, mint az Istenről alkotott emberi elképzelésünk, hanem egy intelligens erő, amelyhez nemcsak hogy kapcsolódunk, de aminek részei is vagyunk. Ez nem egy uralkodó lény, hanem egy olyan intelligencia, ami folyamatosan reagál a rezgés formáira, beleértve minket is.

Az Univerzum akkor is reagál a rezgésünkre, ha ezt észre sem vesszük. A legtöbbször nem vagyunk tudatában, hogy mi választhatjuk meg, milyen energiát bocsátunk ki, milyet fogadunk be, és milyennel vesszük körbe magunkat. Ahogyan annak sem vagyunk tudatában, hogy általában az érzéseink döntenek helyettünk. Ha például úgy élsz, hogy közben valóságos csődtömegnek érzed magad, akkor ez lesz a történeted. Ha elégedett vagy, még az apró dolgokkal is, akkor ezen az úton fogsz továbbhaladni.

Az Univerzumnak nincsenek határai és nagyon sok mindennel szolgálhat számunkra. Mi azonban a korlátok világában élünk. Ha belegondolunk, rádöbbenünk, hogy mekkora őrültség is ez. Sajnos mégis arra vagyunk kondicionálva, hogy azt higgyük: nem kaphatjuk meg azt, amit akarunk, sőt még azt is elveszíthetjük, amink van. Ez pedig nem más, mint illúzió.

Az energia korlátlan és soha véget nem érő – soha nem fog megszűnni létezni. Mindannyian az élet egységének részei vagyunk, s még ha a testünk meg is hal, az energiánk tovább él, csak átkerülünk a fizikai létből a nem fizikaiba. Te ezt veszteségnek érzed? Ez nem veszteség, egyszerűen csak visszatérés a természetes létállapotunkba.

A lényeg az, hogy amint elfogadjuk, hogy korlátlanok vagyunk, korlátlan lehetőségeket engedünk be az életünkbe – beleértve a csodákat is.

Csodák

A legtöbben úgy gondolunk a csodákra, mint amolyan „Hűha!” eseményekre – mint amilyen egy halálközeli élmény, egy halálos betegségből való felgyógyulás, vagy egy szent alak megjelenése. A híres metafizikai mű, A csodák tanítása{1} azonban egyszerűen azt mondja a csodáról, hogy az nem más, mint „a felfogás megváltozása”. Tehát:

• Csoda, ha vitatkozás helyett a megbocsátást választjuk.

• Csoda egy sérülésből való felépülés.

• Csoda, hogy tető van a fejed felett és szerető családod van.

• Csoda minden reggel felébredni.

Nekem nagyon tetszik ez a fajta gondolkodásmód, de eltarthat egy ideig, amíg az ember agya magáévá teszi ezt a felfogást, mert olyan világban nevelkedtünk, ami egyes dolgoknak nagyobb értéket tulajdonít, mint másoknak. A belénk nevelt értékrend az önértékelésünkbe is beszivároghat, és meggátolhatja a csodák érzékelését.

Ahhoz, hogy megnyíljunk a csodák előtt, fel kell hagynunk azzal, hogy bizonyos dolgokat csodálatosabbnak tartunk, mint másokat.

A csodák tanítása szerint:

„A csodák közt nem léteznek nagyságrendbeli különbségek.

Nincsenek »nagyobb« vagy »bonyolultabb« csodák.

Minden csoda egyforma.”

Minden csoda csoda. Ne hagyd hát, hogy az egód korlátozzon téged. Minden csoda lehetséges. Ha a csodára, amire szükséged van, úgy tekintesz, „túl nagy” ahhoz, hogy elérhető legyen, akkor az soha nem lesz elérhető. De ha hiszed, hogy meg kell történnie, mert minden csoda lehetséges, sokkal nagyobb az esélye, hogy részed is lesz benne.

Az egyszerű emberek mindennap elérhetetlen dolgokat érnek el.

Az egyszerű emberek mindennap csodákat élnek át.

A csodák a rendelkezésedre állnak, csupán fel kell emelned a rezgésedet a csodák szintjére, és máris tízszer többet fogsz érzékelni belőlük.

Ne feledd, az Univerzum határtalan – soha nem fog leállni az adakozással. Gyakran azonban hamis valóságban élünk, s azt hisszük, hogy az energia kifogyóban van, vagy hogy vannak a mienknél fontosabb esetek is. Egy csoda megtapasztalása azonban nem foszt meg senki mást a maga csodáitól. Egy csodában való reménykedés nem önhittség vagy önimádat. Ha csodát kapunk, az azt mutatja meg másoknak, hogy ők is megkaphatják azt.

A csodák tanítása azt mondja:

„A csodák nem versengenek egymással, és korlátlan számú csodát vihetsz végbe.”

Szánj egy percet arra, hogy megválaszold a következő kérdéseket:

• Milyen csodára lenne szükséged?

• Ez a csoda valami olyasmi, amire „annyira nagy” dologként tekintesz, hogy úgy érzed, talán már nem is lehetséges?

• Ha így van, hajlandó vagy változtatni a felfogásodon?

Amikor változtatsz a felfogásodon, a rezgéseden is változtatsz, ami hullámok formájában kiterjed a teremtés mezejére, és segíti az életed csodálatos kibontakozását.

Csodákat érdemelsz, egyszerűen azért, mert létezel. Meggyőződésem, hogy mindnyájan csodák vagyunk, és mindnyájan képesek vagyunk csodákat létrehozni. Megváltoztathatjuk a gondolkodásmódunkat, amivel változást hozhatunk az életünkbe. Nem kell, hogy ez egy drámai külső esemény legyen – lehet egy finom belső változás, ami a gazdagság és teljesség érzését kelti.

Itt egy gondolat a naplómból, ami nekem sokat segített:

„Nem az számít, hogy mekkora a csoda, hanem az, hogy mekkora teret adsz neki.”

Amikor magasabb szintre emeled a rezgésedet, teret adsz a csodáknak. Előkészíted a helyet magadban az Univerzumtól érkező szeretet és támogatás számára. És amikor naponta spirituális gyakorlatokat végzel (amivel majd később foglalkozunk), időt szánsz arra, hogy emlékeztesd magad arra: megérdemled a csodákat.

Egyelőre ezzel az imával üdvözöld a csodákat az életedben:

„Ma felismertem, hogy az életemet és a világot csodák veszik körül.

A csodák a mindennapi életem részei.

Nem kívánom a csodákat, hanem várom őket, mert amikor csodák történnek, a természet a maga módján bontakozik ki.

Hiszek a csodákban, mert én magam is egy csoda vagyok.

A rezgésem vonzza a csodákat.

Hálát adok az élet csodájáért és a szeretet csodájáért.

Így legyen!”

Ébredés

(Kundalini)

Gerincünk alsó végében, lényünk magjában van a teremtés szikrája, a tiszta isteni életerő, amely összeköt minket magával az élet végtelenségével: ez a kundalini-sakti. Isteni kígyóként ábrázolják, amely letekeredik és fölfelé mozog a finomtestünkön keresztül, feltölt minket, és segít elérni a célunkat

Sakti-aspektusa ciklikus, a lineáris gondolkodás korlátain túlmutató női természetére utal, s ezzel is arra ösztönöz minket, hogy bízzunk a spirituális folyamatban, és adjuk át magunkat neki.

Amikor felébred, elkezdünk tudatosabb döntéseket hozni és szívközpontúbb életet élni. Lehet, hogy sikerül közben felszabadítanunk a korábbi kihívások leküzdéséhez szükséges bölcsességet vagy tisztánlátást is.

Hiszem, hogy a tudatosság és a tisztánlátás a belső munka melléktermékei. Nem tudhatjuk pontosan, hogy mire számíthatunk az életben, mert mindannyian különbözőek vagyunk, különbözőképpen létezünk és látunk, és különböző dolgokat tudunk felajánlani. Meggyőződésem ugyanakkor, hogy a kundalinink felébresztésével megtaláljuk a kulcsot ahhoz, hogy szeretetteljesebb és tudatosabb tapasztalatot szerezzünk a Földön.

A meditációra és spirituális tanulmányokra fordított idő és energia, valamint az arra való következetes emlékezés, hogy megtestesült lelkek vagyunk, tökéletes teret biztosít a kundalini számára a felemelkedéshez. A cél az, hogy hagyjuk, hogy ez az energia elérje a koronacsakrát. Amikor ez megtörténik, képesek leszünk az isteni közvetlen megtapasztalására, a magasabb dimenziók és a fizikai világ egyesítésére.

1. REZGÉS

Válasz a hívásra

Téged ide hívtak. Az az erő hívott ide, amely megteremtett téged, és ami benned lakozik.

Mielőtt ebben az életben és testben lettél volna, a csillagok között táncoltál. Emberi porhüvelyed az egykori csillagok részecskéiből áll. Benned van az Univerzum.

Jó esély van rá azonban, hogy valahol az út során elfelejtetted isteni eredetedet. Ugyanakkor jó esély van arra is, hogy az Univerzum számos ébresztő hívást küldött neked – olyan pillanatokat, amelyek segítettek ráébredni, hogy több vagy, mint egy halandó test; olyan pillanatokat, amelyek emlékeztettek a szeretet és az Univerzum erejére; olyan pillanatokat, amelyek ráébresztettek, hogy lennie kell valaminek, ami több a puszta létnél; pillanatokat, amikor arra éreztél felszólítást, hogy tudatosabban és magasabb rezgésszinten éld az életed.

Ezek az ébresztő hívások azért jöttek, hogy emlékeztessenek: soha nem vagy egyedül.

Az angyalok és spirituális vezetők veled vannak.

Veled vannak most is, hogy mutassák az utat egy magasabb rezgésszinthez.

Mégpedig „aktiválás” révén. Az aktiválás egy arra irányuló szándék, hogy felébreszd a spirituális erőd egy addig alvó aspektusát. Ezzel engedélyt adsz magadnak arra, hogy úgy élj, hogy az lehetővé tegye legmagasabb lehetőségeid kiteljesedését. Ez véget vet az egód által rád erőltetett, hezitálásokkal vívott harcnak, ami miatt mindeddig megkérdőjelezted a józan eszedet. Végre „Igen!”-t mondhatsz valami nagyobbra.

Ez lehetővé teszi a kundalinid felébresztését.

Ez az idő most jött el.

A NAP REZGÉSE

Kedves Univerzum,

Hallottam hívásodat.

Köszönöm, hogy emlékeztetőket küldtél nekem, hogy felismerjem, az élet többről szól, mint ahogyan eddig éltem. Rájöttem, hogy a kihívások, amelyekkel szembesültem, a lehetőségek ablakai voltak, és ma azt mondom: „Igen!”

Igent mondok a céltudatosabb életre.

Igent mondok a több támogatásra és a gyarapodásra.

Igent mondok egy olyan élet manifesztálására, amit szeretek.

Úgy döntök, hogy aktiválom magamban az isteni erőt, a tiszta ősi életerőt. Köszönöm, isteni életerő, hogy ott lüktetsz az egész lényemben.

Felébred bennem a legigazabb önmagam.

Így legyen!

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen

{1} Édesvíz Kiadó, 2014.